RÅDETS KONKLUSIONER af 17. februar 1997 om udvikling af lokalsamfundet gennem uddannelse og erhvervsuddannelse (97/C 70/02)

I. INDLEDNING

1. Udvikling af lokalsamfundet gennem uddannelse og erhvervsuddannelse inddrager på lokalt plan både mennesker og institutioner i en aktiv indsats for at skabe muligheder for livslang uddannelse og dermed fremme tanken om livslang uddannelse for medlemmerne af lokalsamfundet. Disse mennesker og institutioner sættes i stand til at videreudvikle deres ansvar for at fastlægge deres egne behov, som kan have personlige, sociale, kulturelle og økonomiske aspekter.

2. I medlemsstaterne findes der et væld af forskellige traditioner og meget forskellige indfaldsvinkler med hensyn til udvikling af lokalsamfundet gennem uddannelse og erhvervsuddannelse. Den nøjagtige definition af begrebet »udvikling af lokalsamfundet gennem uddannelse og erhvervsuddannelse« vil derfor variere afhængigt af de lokale forhold og den pågældende medlemsstats forfatningsmæssige og juridiske struktur. Udviklingen af lokalsamfundet gennem uddannelse og erhvervsuddannelse indebærer dog ikke nødvendigvis ændringer af nuværende retlige eller forfatnings- eller organisationsmæssige ordninger for levering af tjenesteydelser på uddannelses- og erhvervsuddannelsesområdet.

3. Imidlertid indebærer udvikling af lokalsamfundet gennem uddannelse og erhvervsuddannelse almindeligvis, at den lokale befolkning gør en kollektiv indsats for at udnytte deres udviklingspotentiale bedst muligt ved at deltage i planlægningen og gennemførelsen af deres egne uddannelsesprogrammer inden for lokalsamfundet. Disse programmer er især bestemt for voksne og gennemføres uden for det formaliserede uddannelses- og erhvervsuddannelsessystem. Sådanne programmer kan ligeledes indebære en vekselvirkning mellem uddannelses- og erhvervsuddannelsesinstitutionerne og lokalsamfundene.

4. Udvikling af lokalsamfundet gennem uddannelse og erhvervsuddannelse er vigtig for den enkelte borgers og lokalsamfundets fortsatte sociale, kulturelle og økonomiske udvikling. Det er vigtigt, at lokalsamfundene får mulighed for mere effektivt at indstille sig på de hurtige ændringer i samfundet, og at alle borgeres aktive deltagelse i den politiske og demokratiske proces fremmes.

5. I Europa-Kommissionens hvidbog »Vækst, konkurrenceevne og beskæftigelse« erkendes det, at en veluddannet og aktiv befolkning er »en nødvendighed, hvis Europa skal have vægt i det politiske, økonomiske og kulturelle samspil på verdensplan, og hvis det europæiske demokrati skal bevares og udvikles.«

6. Senere i dokumentet hedder det, at hvis folkelig deltagelse i den demokratiske udvikling skal styrkes, er det nødvendigt ikke blot at råde over et omfattende voksen- og erhvervsuddannelssystem, men også at dette har en form, der foruden et fagligt indhold også omfatter almene og kulturelle emner.

7. Et livslangt engagement i mange forskellige kunstneriske og kulturelle aktiviteter indebærer kolossale muligheder for berigelse af den enkeltes tilværelse og for fremme af kunstnerisk forståelse og kreativitet. Den uddannelse og erhvervsuddannelse, der foregår i lokalsamfudet, og livslang uddannelse i almindelighed bør der derfor være baseret på en passende ligevægt mellem sociale, kulturelle, økonomiske og kunstneriske hensyn.

RÅDET FOR DEN EUROPÆISKE UNION -

som henviser til disse overvejelser og til Rådets konklusioner om en strategi for livslang uddannelse samt til:

- bestemmelserne i traktatens artikel 126 og 127

- det subsidiaritetsprincip, der er formuleret i traktatens artikel 3 B, og

- nødvendigheden af at overholde de finansielle overslag for Det Europæiske Fællesskab -

VEDTAGER HERVED FØLGENDE KONKLUSIONER:

II. PRINCIPPER

Følgende principper bør præge strategierne til fremme af lokalsamfundets udvikling gennem uddannelse og erhversuddannelse:

1. Ved hjælp af en proces, som omfatter oplysning og uddannelse, skal der gives enkeltpersoner og grupper mulighed for at nå et nyt niveau af personlig og social bevidsthed.

2. Lokalbefolkningen skal have mulighed for at deltage i fastlæggelsen af deres egne behov og, inden for de juridiske og budgetmæssige rammer, i udviklingen af uddannelsesprogrammer og andre programmer, der er tilpasset disse behov, på en fremadrettet og aktiv måde; i den forbindelse bør der tages hensyn til de muligheder, der ligger i de nye informations- og kommunikationsteknologier.

3. Social integration skal fremmes ved borgernes aktive deltagelse i samfundslivets politiske, økonomiske, kulturelle og sociale dimensioner.

4. Der skal gøres en indsats for at sikre alle i lokalsamfundene lige rettigheder og muligheder.

III. AKTIONSOMRÅDER

Rådet finder, at udveksling af erfaringer og oplysninger mellem medlemsstaterne må kunne give et betragteligt udbytte, og opfordrer Kommissionen til inden for de eksisterende juridiske og budgetsmæssige rammer at iværksætte en undersøgelse af de forskellige medlemsstaters traditioner og fremgangsmåder i forbindelse med udvikling af lokalsamfundet gennem uddannelse og erhvervsuddannelse med henblik på at formidle eksempler på god praksis og udpege måder, hvorpå såvel formaliseret som ikke-formaliseret uddannelse og erhvervsuddannelse kan bidrage til bedre livskvalitet og udvikling af færdigheder for borgerne på lokalt